SET ภาคเช้าร่วง 7 จุดตามตลาดหุ้นต่างประเทศ
SET ภาคเช้าร่วง 7 จุด ตามตลาดหุ้นต่างประเทศเปิดลบทั่วหน้า ขณะที่ SET เจอแรงเทขายหุ้นกลุ่มแบงก์ โดยดัชนีฯล่าสุดเมื่อเวลา 10.13 น. ดัชนีหุ้นไทย อยู่ที่ 1,372.38 จุด ลดลง 6.94 จุด หรือ 0.50% สูงสุด 1,375.68 จุด ต่ำสุด 1,370.94 จุด มูลค่าการซื้อขาย 3.45 พันลบ.
23 ก.ย. 2558

ผู้สื่อข่าวรายงานว่า ตลาดหุ้นไทยภาคเช้าร่วง 7 จุด ตามตลาดหุ้นต่างประเทศเปิดลบทั่วหน้า ขณะที่ดัชนีหุ้นไทยเจอแรงเทขายหุ้นกลุ่มแบงก์ โดยดัชนีฯล่าสุดเมื่อเวลา 10.13 น. ดัชนีหุ้นไทย อยู่ที่ 1,372.38 จุด ลดลง 6.94 จุด หรือ 0.50% สูงสุด 1,375.68 จุด ต่ำสุด 1,370.94 จุด มูลค่าการซื้อขาย 3.45 พันลบ.
ขณะที่ ตลาดหุ้นนิวยอร์กยังคงได้รับแรงกดดันจากความวิตกกังวลเกี่ยวกับแนวโน้มเศรษฐกิจโลก นับตั้งแต่ที่เฟดตัดสินใจตรึงอัตราดอกเบี้ยไว้ที่ระดับต่ำในการประชุมเมื่อสัปดาห์ที่แล้ว อันเนื่องมาจากภาวะเศรษฐกิจทั่วโลกยังคงอ่อนแอและตลาดการเงินยังไร้เสถียรภาพ
นอกจากนี้ ตลาดหุ้นนิวยอร์กยังได้รับปัจจัยลบจากการร่วงลงของตลาดหุ้นยุโรป โดยเฉพาะดัชนี DAX ตลาดหุ้นเยอรมนีที่ดิ่งลงไปถึง 3.80% หลังจากหุ้นโฟล์คสวาเกน เอจี บริษัทรถยนต์ยักษ์ใหญ่ของเยอรมนี ดิ่งลงอย่างหนัก จากกรณีข่าวอื้อฉาวที่ว่าทางบริษัทได้ทำการแจ้งข้อมูลเท็จในการทดสอบการปล่อยมลพิษจากรถยนต์รุ่นดีเซลให้ดูดีเกินจริง
ส่วนดัชนีผู้จัดการฝ่ายจัดซื้อ (PMI) ภาคการผลิตเบื้องต้นของจีน ซึ่งมาร์กิตจัดทำร่วมกับไฉซิน ลดลงแตะ 47.0 ในเดือนก.ย. ซึ่งต่ำสุดในรอบ 78 เดือน จากระดับ 47.3 ในเดือนส.ค.โดยตัวเลขที่ต่ำกว่า 50 แสดงให้เห็นถึงภาวะหดตัว และดัชนีที่สูงกว่า 50 จะบ่งชี้ว่ากิจกรรมภาคการผลิตของจีนมีการขยายตัวจากเดือนก่อนหน้า